Matovič, Igor, podpredseda vlády a minister financií SR (2022-03-24):
Určite teraz, keď trošku, neviem, či do toho môžem vstúpiť, ale myslím si, že hovorím aj v mene pána predsedu vlády ako minister financií. Samozrejme, že vláda si musí všímať rast cien; inflácia, ktorú zažívame, je najväčšia za posledných 20 rokov. Zároveň treba povedať, že tá inflácia nie je celoslovenská, ale je celosvetová, čiže rast cien je naozaj na, proste na celom svete dramatický. Okolité krajiny pristupujú niektoré aj k opatreniam typu, že napríklad že zrušia dépeháčku na pohonné hmoty, myslím, že Poľsko. Potom, že zastavia umelým spôsobom ceny alebo umelo nastavia ceny pohonných hmôt, Maďarsko. Na druhej strane, keď si porovnávame inflácie v týchto krajinách, tak sa to neprejavuje. Sme plus-mínus na tej istej úrovni alebo lepšie ako susedné naše krajiny z V4, alebo z Vyšehradskej štvorky, tým pádom ani ekonómovia na Slovensku neodporúčajú nejaké takéto plošné opatrenia, preto keď tak chceme pristupovať k opatreniam, ktoré budú najmä pomáhať ľuďom, ktorí sú najviac ohrození prípadnou chudobou alebo sú najviac ohrození chudobou. Preto ako jedno z tých prvých opatrení sme pristúpili, síce to sa dotkne všetkých, lebo všetci máme doma elektrinu, teda k opatreniu v hodnote jednej miliardy eur, kde sme dohodli so Slovenskými elektrárňami zmrazenie cien de facto na tri roky. Je to európsky unikát, žiadne domácnosti v rámci Európskej únii nemajú istotu, že do 31. decembra 2024 budú platiť to isté za elektrinu, čo platia dnes. Slovenské domácnosti túto garanciu majú a si myslím, že to bol veľmi veľký úspech a krok voči tomu, aby sme ceny stabilizovali. Druhý veľmi silný impulz je to, že sme sa rozhodli posunúť komplet celé vianočné dôchodky, ich výplatu o približne pol roka skôr a niekedy v júni by mali byť vyplatené všetkým dôchodcom 13. dôchodky v objeme približne 300 miliónov eur. Čiže v druhom kvartáli podpora voči dôchodcom, síce čestne treba povedať, že je to len posun v čase o pol roka skôr, ale 300 miliónov budú mať jednoducho skôr k dispozícii, ako by mali normálne. A potom tiež v neposlednej miere treba spomenúť približne 250 miliónov eur, štvrť miliarda eur, ktorá išla dôchodcom; áno, len tým, ktorí boli zaočkovaní, čiže nie všetkým, ale jednoducho je to niečo, čo bolo mimoriadne, mimoriadna pomoc voči dôchodcom finančná v prvom kvartáli tohto roku, čiže v čase naozaj toho rastu cien, cien, inflácie. Čo sa týka zvyšovania dôchodkov, tam, bohužiaľ, máme jednoducho systém, ktorý je omeškaný o rok, čiže najprv sa zmeria inflácia v prvom polroku, počas druhého polroku sa vypočíta tá inflácia za prvý polrok a o to sa zvyšujú dôchodky na celý nasledujúci rok. Ako ministerstvo financií predpokladáme infláciu na prvý polrok tohto roka niekde medzi deväť, deväť a pol percentami, tzv. dôchodcovskú infláciu; pri priemernej výške dôchodku okolo 508 eur ten priemerný dôchodok by mal narásť skoro až okolo 50 eur od nového roku, čiže vlastne dôchodca priemerný za budúci rok dostane dvanásťkrát päťdesiat eur navyše, približne 600 eur navyše cez zvýšený dôchodok na základe rastu cien počas tohto prvého polroku. Ďalej sme 52 miliónov vyčlenili na pomoc s rastom cien elektriny, ktoré teda má skončiť aj v domovoch sociálnych služieb, v nemocniciach, tak jednoducho postupne sa snažíme problémy riešiť. Samozrejme, je to bezprecedentná situácia, lebo tak dramatický nárast inflácie, vojna za dverami, zároveň covid, zároveň nárast, extrémny nárast cien energií, nedostatok niektorých súčiastok, jednoducho šok za šokom, krížom-krážom, kríza za krízou, ale snažíme sa manažovať verejné financie tak, aby sme pomohli tým, ktorí si sami pomôcť nemôžu a ktorí by inak sa dostali do núdze. Môžme ďalšiu otázku.